**Sátoraljaújhelyi ötödik ultreya 2017. 03. 18.**

„Egy kicsi fenntartással indultam el, a testvérek közé, mivel ezer meg ezer gondolat járt a fejembe. Aztán arra gondoltam, hogy fölösleges az aggodalom, hisz az Úrral megyek „randira”! Az én életemben folyton ott van az Úr, de mikor a testvérekkel találkozok, akkor teljesen át jár a szentlélek és feltöltődve jövök vissza a zárkába.

Mindig örömmel tölt el, mikor új cursillós civil testvérekkel találkozunk, ismerkedünk meg, most is jött két számunkra új testvér, György és az ő drága felesége Magdolna. Fantasztikus érzések töltöttek el, mikor egy közös kört alkottunk, mint általában. Már tudtuk, hogy mi következik, Tamás köszöntése után, körbe megyünk, s mindenki elmondja az ő nyűgét-baját és érzéseit. Szeretem ezeket a pillanatokat, mert ugyan sok negatív és pozitív élménybeszámolót hallok ilyenkor, de ezek mind erőt adnak nekem, függetlenül attól, hogy az élménybeszámoló negatív vagy pozitív.

Az életérzés, hogy cursillósok vagyunk és én ezekhez a testvérekhez tartozom, egy abszolút felemelő érzéssel tölt el. Az én és a családom élete gyökeresen megváltozott az elmúlt több mint öt év alatt, amióta megtértem és az Úrral töltöm az időmet s az életemet.

2014. novemberében végeztem el az első börtöncursillót, ez a lelki tréning aztán teljesen megváltoztatott és az Úrnak adtam az én semmitelen életemet…..

Az a szeretet, alázat, hit és áldozat, amit a cursillós testvérek által tapasztalok, ezt az érzést még soha nem éreztem. Boldog vagyok ha látom az arcukat, hisz ilyenkor közösen, az Úrral vagyunk. Amikor jó hírekkel jön hozzánk Miklós atya, olyankor mosolyog és sejtelmes nézése szinte mindent elárul. Látszik az ő szemébe a boldogság, hogy ismételten sikerült valamit elintézni, ami számunkra jó dolog és persze az ő számára is fontos, hisz szívén viseli a cursillósok sorsát. Nagyon sokat köszönhetünk neki, számomra ő egy atyai intelem, hisz mindig amikor példázatokat mond, ott az ő szavaiban az intelem és az aggódás. A cursillósok nemcsak egy lelki tréninget végeztek el, egyrészt ez egy életérzés, másrészt el köteleztük magunkat Jézus Krisztusnak és ez kötelez minket…..

A 2017. március 18-i ultreyán felszabadultan és nyíltan beszélgettünk a családjainkról, az életünkről, a botlásainkról és a közösségről. Gergő és György rojója a rózsafűzérről szólt, elmesélték, hogy mire való a fűzér. Beszélgettünk az aktuális böjtről, erről én egy kicsikét bővebben beszámoltam és elmondtam, hogy valójában miről szól a böjt.

Nagyon szeretek a testvérekkel beszélgetni, mivel ezekből csak gyarapszik, fejlődik az ember, hisz mi keresztény hívők, folyamatosan építkezünk, akárcsak a kőműves, aki tégláról-téglára rakja a falat és épül a ház ezáltal, magasabbra és magasabbra.

Mi hívő emberek is hasonlóan épülünk napról-napra a biblia által és a beszélgetések során. Ezért is szeretem nagyon az ultreyát, hisz ezek során csak gyarapszunk, s épülünk.

Nagyon várom a következő találkozót, s már várom, hogy Miklós atya mikor jön be a műhelybe mosolygós, sejtelmes arccal, hogy közölje velem a következő lehetőséget, hogy az én szeretett testvéreimmel találkozhassak.”